《省中春晚忽忆江南旧居戏书所怀因寄两浙亲故杂言》
唐代·权德舆

前年冠獬豸，戎府随宾介。去年簪进贤，赞导法宫前。

今兹戴武弁，谬列金门彦。问我何所能，头冠忽三变。

野性惯疏闲，晨趋兴暮还。花时限清禁，霁后爱南山。

晚景支颐对尊酒，旧游忆在江湖久。庾楼柳寺共开襟，

枫岸烟塘几携手。结庐常占练湖春，犹寄藜床与幅巾。

疲羸只欲思三径，戆直那堪备七人。更想东南多竹箭，

悬圃琅玕共葱蒨.裁书且附双鲤鱼，偏恨相思未相见。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。